open-index/open-wikipedia-markdown huggingface dataset:
Jussi Airaksinen

**Jussi Uolevi Airaksinen** (28. elokuuta 1927 Kurkijoki – 9. kesäkuuta 1978 Oulu) oli suomalainen vesirakentamisen professori.

Jussi Airaksisen vanhemmat olivat agronomi Eino Airaksinen ja Anni Vilhelmiina Kauppinen. Hänen puolisonsa vuodesta 1957 oli diplomi-insinööri Urpuliisa Puranen, maanviljelysneuvos Väinö Purasen tytär. Airaksinen tuli ylioppilaaksi Kuopion yhteiskoulusta 1946 ja valmistui Teknillisestä korkeakoulusta diplomi-insinööriksi 1951 ja tekniikan lisensiaatiksi 1968. Tekniikan tohtoriksi hän väitteli siellä 1971. Vesitekniikan diplomin Lontoon yliopistossa Airaksinen suoritti 1962 ja teki opintomatkan Kalifornian yliopistoon 1966–1967.

Airaksinen oli Imatran Voiman tutkimusinsinööri 1951, Tie- ja vesirakennushallituksen toimistoinsinööri 1952–1959 ja Insinööritoimisto Maa ja Vesi -yhtiössä osastopäällikkö 1960–1963 ja aluetoimiston päällikkö 1964–1971. Kuopion teknillisen oppilaitoksen yliopettajana hän toimi 1969–1972 ja Suomen ulkoministeriön kansainvälisen kehitysyhteistyön osaston asiantuntijana Tansaniassa 1971–1972. Oulun yliopiston vesirakentamisen vt. professori Airaksinen oli 1972–1973 ja professori 1973–1978.

## Lähteet
Mohammed V -luokka

**Mohammed V -luokka** on Marokon laivaston kahden fregatin muodostama alusluokka, jonka alukset perustuivat Ranskan laivaston Floréal-luokkaan.

### Alukset
Alukset tilattiin 26. lokakuuta 1998. Ne suunniteltiin erityisesti aluevesien ja kalastuksen valvontaan. Aluksille asennettiin Lazaga-luokalta poistetut meritorjuntaohjukset, 76 millimetrin tykit ja WM28-tutkat, jotka asennettiin Casablancassa. Aluksilla on taaveteissa ETN-90 maihinnousualukset ja majoitustilat 24 matkustajalle.

## Lähteet
*
*

### Viitteet
Tom Walter

**Tom Walter** (27. maaliskuuta 1907 Danderyd – 24. marraskuuta 1953) oli ruotsalainen näyttelijä. Hän kävi Kuninkaallisen draamateatterin oppilaskoulun vuosina 1926–1928 ja aloitti sen jälkeen Eskilstunan teatterissa. Vuosina 1930–1931 Walter näytteli Wasa Teaterissa, ja Ruotsiin palattuaan hän oli mukana useissa kiertävissä teatteriseurueissa muun muassa Allan Rydingin, Knut Lindrothin, Gösta Ekmanin, Pauline Bruniuksen ja Olof Molanderin kanssa. Hän esiintyi myös kymmenissä elokuvissa.
## Lähteet
Christina Jutterström

**Christina Jutterström** (s. 27. maaliskuuta 1940 Tukholma) on ruotsalainen toimittaja. Hän aloitti uransa vuonna 1966 Sveriges Radion uutisreportterina. Vuonna 1969 hän siirtyi televisiouutisten puolelle. Vuosina 1973–1977 hän oli SVT:n kotimaantoimituksen päällikkö, 1977–1979 radiouutisten päällikkö, 1979–1981 Sveriges Radion uutispäällikkö, 1982–1995 *[[Dagens Nyheter]]in* päätoimittaja ja 1995–1996 *[[Expressen]]in* päätoimittaja. Vuosina 2001–2006 hän oli SVT:n toimitusjohtaja.

## Julkaisuja
* *Uppfostrad av män* (2010)

## Lähteet

## Aiheesta muualla
Koiran parodontiitti

**Koiran parodontiitti** on tulehduksellinen tila, joka vaikuttaa hampaan kiinnityskudoksiin. Kyseessä on yksi yleisimmistä koirien sairauksia. Parodontiittia esiintyy myös ihmisillä ja kissoilla.

## Sairauden mekanismi
Parodontiitin käynnistää plakin kertyminen hampaan pinnalle. Syljessä olevat mineraalit voivat kovettaa plakin hammaskiveksi ja plakki ja hammaskivi työntyvät pikkuhiljaa ikenen alle. Parodontiitti jaetaan kahteen tilaan: ientulehdukseen ja varsinaiseen parodontiittiin. Ientulehdus on palautuva tila, jossa ikenet muuttuvat punaisiksi ja tulehtuneiksi. Parodontiitissa hampaan kiinnityskudokset tulehtuvat, mikä johtaa lopulta kiinnityskudoksen menetykseen. Parodontiitti on pysyvä, mutta usein hallittavissa oleva tila.

Varhaisvaiheen parodontiitti ei yleensä aiheuta kovaa kipua tai epämukavuutta, mutta taudin edetessä voi kehittyä hammasjuuripaiseita ja haavaumia limakalvoilla, jotka voivat olla kivuliaita. Kiinnityskudoksen ja luun jatkuva menetys aiheuttaa hampaan heilumista ja johtaa lopulta hampaan irtoamiseen. Joillakin hyvin pienillä koiraroduilla, kuten yorkshirenterriereillä, luukato voi johtaa leukaluun murtumaan.

## Hoito
Tietyt fyysiset muutokset ja muutokset koiran käyttäytymisessä viittaavat hammaskipuun, kuten painon lasku, poikkeava aggressiivisuus, poikkeavat syömistavat, ienverenvuoto, pään ravistelu, hengityksen haiseminen tai kasvojen hankaaminen maahan.

Kun hammaskiveä on päässyt muodostumaan, sitä ei voi poistaa muulla tavalla kuin ammattilaisen suorittamalla hammaskiven poistolla nukutuksessa. Samalla poistetaan myös huonokuntoisia hampaita. Melko pian perusteellisesta ammattimaisesta hammaskiven poistosta hampaan pinnalle alkaa muodostua syljen glykoproteiinikerros, johon bakteerit kiinnittyvät muodostaen uutta plakkia. Tämä tarkoittaa, että ammattimaisen hammashoidon hyödyt alkavat vähentyä muutamassa päivässä, joten sen rinnalla tarvitaan säännöllistä suun kotihoitoa.

Koiran hampaiden harjaaminen on yksi tehokkaimmista tavoista poistaa plakkia. Koirilla ei saa käyttää ihmisille suunnattuja hammastahnoja. Harjauksen lisäksi kotihoito voi sisältää koiralle sopivaa pureskeltavaa tai klooriheksidiini suuhuuhteita. Kotihoidon tehokkuutta seurataan säännöllisillä eläinlääkärikäynneillä ja useimmissa tapauksissa tarvitaan silti ammattilaisen suorittama säännöllinen hammashoito anestesiassa.

## Yleisyys
Parodontiitti on yksi yleisimmistä koirien sairauksista. Parodontiitin yleisyys kasvaa koiran ikääntyessä ja sairauden kehittymiseen vaikuttavat myös perinnölliset tekijät. Parodontiitti on yleisempää pienillä koiraroduilla kuten pienillä villakoirilla, papillonilla, yorkshirenterrierillä, maltankoiralla, valkoisella länsiylämaanterrierillä, bichon friséllä, cavalierkingcharlesinspanielilla, pomeranianilla ja chihuahualla.

## Lähteet
La Guerche-sur-l'Aubois

**La Guerche-sur-l'Aubois** on kunta Ranskassa Cherin departementissa Centre-Val de Loiren alueella. Se sijaitsee Auboisjoen varrella, noin 46 kilometriä Bourgesin kaupungista kaakkoon.

Saint-Étiennen kirkko on rakennettu 1100-luvulla, ja se mainitaan Bourgesin arkkipiispan vuodelta 1224 peräisin olevassa asiakirjassa. Kuorin vieressä sijaitseva herraskappeli rakennettiin noin vuonna 1470. Protestantit polttivat sen 1500-luvulla, ja se on sittemmin osittain restauroitu. Kirkon kellotorni on peräisin 1200-luvulta, ja tornin huipulla oleva kuparikukko on peräisin 1500-luvulta.

Kuntaa halkoo kanava Canal de Berry. Vuonna 1852 kanavan ja rautatien lähelle perustettiin Sauvardin tiilitehdas. Tiilitehtaita oli lähiseudulla paljon, koska maaperässä on tiilenvalmistukseen soveltuvaa savea. Tiilenvalmistuksen tuotantohuippu tehtaalla saavutettiin vuonna 1920, ja lopulta vuonna 1939 se lopetti toimintansa. Tämän jälkeen se toimi jonkin aikaa pahvitehtaana. Kunta kunnosti tehdasta ja sen savupiiput 2000-luvulla, ja nykyään tiloissa toimii arkkitehtuuri- ja perintökeskus (CIAP).


Tiedosto:Turm,La Guerche.jpg|Saint-Étiennen kirkko.
Tiedosto:La Tuilerie vue du ciel.jpg|Entinen tiilitehdas.
Tiedosto:La Guerche-sur-l'Aubois - 02.jpg|Kunnan keskustaa.


## Lähteet

## Aiheesta muualla
Kerben

**Kerben** () on kaupunki ja Aksyn piirin hallinnollinen keskus Žalal-Abadin alueella Kirgisiassa. Se sijaitsee Bozbu-Toovuorten länsipuolella 175 kilometriä alueen pääkaupungista Manasista luoteeseen. Kaupungin pinta-ala on 167,46 neliökilometriä. Siellä oli arviolta 45&nbsp;685 asukasta vuonna 2025.

Kaupunki on perustettu vuonna 2004. Sen asukkaat työskentelevät etupäässä maataloudessa. Lisäksi on puuvilla- ja elintarviketeollisuutta.

Kerbenin pohjoispuolella Tšatkalvuorten etelärinteillä sijaitsee Padyša-Atan rauhoitusalue. Samanniminen mausoleumi on suosittu pyhiinvaelluskohde.

## Lähteet

## Aiheesta muualla
* Kaupungin sivusto
Sacha Boisvert

**Sacha Boisvert** (s. 17. maaliskuuta 2006 Trois-Rivieres, Quebec, Kanada) on kanadalainen jääkiekkoilija, joka edustaa NHL-joukkue Chicago Blackhawksia. Ennen NHL-uraansa Boisvert edusti USHL-juniorisarjassa Muskegon Lumberjacksin joukkuetta ja Pohjois-Dakotan yliopiston ja Bostonin yliopiston joukkueita. Blackhawks varasi hänet ensimmäisellä kierroksella 18. varausvuorolla . Hänen pelipaikkansa on keskushyökkääjä ja hänen kätisyytensä on vasen.

Boisvert on pelannut kaksi NHL:n runkosarjan ottelua ilman tehopisteitä. 

## Huomautukset

## Lähteet
6022 Jyuro

**6022 Jyuro (1992 UB4)** on keskikokoinen päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri  (noin ) kiertoradalla, joka on lähimmillään  astronomisen yksikön ja etäisimmillään  astronomisen yksikön päässä Auringosta. Asteroidi on läpimitaltaan noin .

Asteroidi on nimetty Jurō Kobayashin (s. 1949) kunniaksi.

## Lähteet
Koiran myksomaattinen mitraaliläpän rappeuma

**Koiran** **myksomaattinen mitraaliläpän rappeuma** (MMVD), joka tunnetaan myös nimillä endokardioosi ja krooninen läppävika, on koirien yleisin sydänsairaus ja merkittävin sydämen vajaatoiminnan aiheuttaja. MMVD etenee hitaasti ja johtaa vähitellen mitraaliläpän rakenteellisiin muutoksiin, jotka aiheuttavat läppävuotoa ja edelleen vasemman eteisen ja kammion laajentumista.

## Sairauden mekaniikka
MMVD:ssa mitraaliläpän jänteet heikkenevät ja pitenevät ja läpän rakenne muuttuu. Tämä johtaa siihen, että sydämen supistuksen aikana läppä ei enää sulkeudu tiiviisti, minkä seurauksena osa verestä virtaa takaisin vasempaan eteiseen (mitraalivuoto). Mikroskooppisesti läppäkudoksessa nähdään paksuuntumista. Sairauden edetessä tapahtuu myös sekundaarista fibroosia, mikä pahentaa vuotoa ja aiheuttaa sydämen laajentumista. Vasemman sydämen laajentuminen edelleen pahentaa läppävikaa ja johtaa lopulta vasemmanpuoleiseen sydämen vajaatoimintaan. Taudin etenemistä voidaan seurata sydämen ultraäänitutkimuksella, jossa voidaan mitata vasemman eteisen ja aortan suhdetta sekä vasemman kammion halkaisijaa. Jo taudin alkuvaiheessa on mahdollista kuulla sivuääni auskultaatiotutkimuksessa.

## Hoito ja ennuste
MMVD:ssä tyypillisiä oireita ovat huono rasituksen sietokyky, yskiminen, väsymys, pyörtyily, laihtuminen ja hengitysvaikeudet. Tauti on hitaasti etenevä ja usein pitkään oireeton, mutta sairauden edetessä osalle koirista kehittyy sydämen vajaatoiminta. Osalla koirista tauti etenee nopeasti ja ne voivat menehtyä nuorella iällä, mutta monet elävät pitkään ilman kliinisiä oireita. Taudin alkuvaiheessa koira voi kuolla muihin sairauksiin ennen kuin sydämen vajaatoiminta kehittyy. Hoidon kannalta tärkeää on seurata sairauden etenemistä säännöllisesti. Sydämen vajaatoiminnan hoidossa käytetään lääkitystä, jolla pyritään lievittämään oireita, vähentämään nesteen kertymistä elimistöön ja hidastamaan sairauden etenemistä. 

## Yleisyys
MMVD on erityisen yleinen pienillä ja keskikokoisilla koiraroduilla ja sairaudella on perinnöllistä taustaa. Sairaus yleistyy iän myötä. Cavalierkingcharlesinspanieleilla esiintyy MMVD:tä lähes kaikilla yksilöillä 11 vuoden ikään mennessä. Mäyräkoirat ovat toinen riskirotu.

## Katso myös

* Koiran dilatoiva kardiomyopatia

## Lähteet
Shandong (lentotukialus)

**Shandong** (; runkonumero 17) on Kiinan Kansan vapautusarmeijan laivaston tyypin 002 lentotukialus.

## Suunnittelu
Alus on edelleen kehitetty tyypin 1 lentotukialuksesta. Aluksella on suurempi hangaari, kun aiemmin tilaa vienyt Granit-ilmatorjuntaohjusten varasto on liitetty hangaariin. Sen lentokonekapasiteettia on siten lisätty. Aluksen komentosiltaa on pienennetty 10 prosenttia, jotta se veisi vähemmän tilaa lentokannesta. Lisäksi osa kansirakenteesta on siirretty runkoon kiinnitetyn laajennuksen varaan. Kansirakenne on myös korkeampi. Siihen on sijoitettu neljä tyypin 346A AESA-tutkan paneelia. Lentokannelle sijoitettu hyppyri on matalampi kuin edeltäjässä.

## Valmistus
Alus tilattiin Dalianin telakalta, jossa köli laskettiin 19. marraskuuta 2013. Alus laskettiin vesille 26. huhtikuuta 2017 ja otettiin palvelukseen 17. joulukuuta 2019.

## Lähteet
*

### Viitteet
Arvo Mäki

**Arvo Mäki** (16. toukokuuta 1918 Porin maalaiskunta  – 26. syyskuuta 1995 Pori) oli sanomalehti Uuden ajan pitkäaikainen toimittaja, luottamushenkilö ja yhdistysaktiivi. 

## Toimittajan ura
Mäki työskenteli aluksi viilaajana ja varastonhoitajana.Hän osallistui jatkosotaan vuosina 1941–1944. Mäki työskenteli Uuden ajan uutistoimittajana vuosina 1948–1956, toimitussihteerinä vuosina 1956–1968, uutispäällikkönä vuosina 1966–1974 ja artikkelitoimittajana vuonna 1983. Toimittajan työn ohella hän kirjoitti runoja, novelleja ja historiikkeja. Mäki sai valtion lehtimieseläkkeen vuonna 1983.

Mäki kuului vuodesta 1950 alkaen Sosiaalidemokraattiseen sanomalehtimiesliittoon ja Suomen Sanomalehtimiesten liittoon, joka tunnetaan nykyään nimellä Suomen Journalistilitto. Hän toimi pitkään Satakunnan Sanomalehtimiesyhdistyksen hallituksen jäsenenä ja varapuheenjohtajana.

## Luottamustehtävä kuvataidelautakunnassa
Mäki toimi Porin kaupungin taide- ja muistomerkkitoimikunnan sihteerinä, varapuheenjohtajana ja puheenjohtajana vuosina 1959–1980. Sittemmin lautakunnan nimi vaihtui kuvataidelautakunnaksi. Lautakunta hankki teoksia Porin kaupungin taidekokoelmaan sekä tilasi julkisia veistoksia. Vuonna 1980 Mäki lahjoitti keräämänsä laajan arkiston Porin taidemuseolle. Se sisälsi lautakunnan esityslistoja ja pöytäkirjoja, lehtileikkeitä, valokuvia näyttelykutsuja ym. aineistoa, jotka kertovat Porin ja Satakunnan alueen kulttuuritoiminnasta.

## Yhdistystoiminta
Arvo Mäki toimi monissa työväenliikkeeseen kytkeytyneissä yhdistyksissä. Mäki osallistui työväenopistotoimintaan vuodesta 1940 lähtien. Hän toimi toverikunnan puheenjohtajana vuosina 1945–1958, opiston johtokunnassa vuosina 1952–1963 ja johtokunnan puheenjohtajana vuosina 1963–1988. Ruosniemen työväenyhdistyksen jäsen Mäki oli vuodesta 1945 alkaen, lisäksi hän toimi Porin sosiaalidemokraattisen kunnallistoimikunnan jäsenenä. Mäki kuului Porin Työväen Kuvataiteen Ystävät -yhdistyksen perustajajäseniin ja toimi yhdistyksen puheenjohtajana ja kunniapuheenjohtajana.

Mäki kuului Pori-Seuran hallitukseen, ja vuonna 1976 hänelle myönnettiin Pro Pori -mitali. Lisäksi hän oli mukana Porin Seudun Eläkkeensaajien, Porin Rintamamiesveteraanien ja Sotaveteraanien toiminnassa.

## Lähteet
Kauko Nissilä

**Kauko Nissilä** (s. 1947) on suomalainen kuvataiteilija. Hän on tehnyt paperi- ja rautalankateoksia.

Nissilä on opiskellut Limingan taidekoulussa ja Kankaanpään taidekoulussa.
Hän on naimisissa kuvanveistäjä Maarit Nissilän kanssa.

Nissilän tekemä kuva on Acricolan kappelissa.
Vuonna 2001 hän osallistui kansainväliseen puunveistosymposiumiin Turkissa yhdessä Maarit Nissilän kanssa.
Nissilä on käyttänyt suomalaisia kasveja paperinvalmistuksessa.

## Lähteet

## Aiheesta muualla
*
The Boys of Dungeon Lane

**The Boys of Dungeon Lane** on englantilaisen laulaja-lauluntekijä Paul McCartneyn tuleva yhdeksästoista studioalbumi, joka julkaistaan 26. toukokuuta 2026. McCartney on tuottanut albumin yhdessä Andrew Wattin kanssa. 

## Kappaleet
# As You Lie There
# Lost Horizon
# Days We Left Behind
# Ripples in a Pond
# Mountain Top
# Down South
# We Two
# Come Inside
# Never Know
#Home to Us
#Life Can Be Hard
#First Star of the Night
#Salesman Saint
#Momma Gets By

## Lähteet
Koiran dilatoiva kardiomyopatia

**Koiran dilatoiva kardiomyopatia** (DCM) on yksi yleisimmistä sydänsairauksista koirilla. Sairaudelle on ominaista sydämen kammioiden laajentuminen sekä sydänlihaksen systolinen ja diastolinen vajaatoiminta. Dilatoivaa kardiomyopatiaa esiintyy myös ihmisillä.

## Sairauden mekaniikka
Sairaudessa sydänlihas heikkenee ja kammiot laajenevat. Tämä johtaa siihen, että sydän ei pysty pumppaamaan verta tehokkaasti. Sairaus vaikuttaa usein kaikkiin neljään sydämen kammioon, mutta erityisesti vasemman sydämen kammioihin. Histologisesti dilatoivasta kardiomyopatiasta on tunnistettu ainakin kahta erilaista tyyppiä. Sairauden eri tyypeillä on hieman erilaiset ennusteet, mutta dilatoivan kardiomyopatian ennuste on aina varauksellinen ja erityisesti dobermanneilla sairaus on usein kohtalokas.

## Hoito
On tyypillistä, että sairaus ei alkuvaiheessa aiheuta minkäänlaisia oireita. Myöhemmin tyypillisiä oireita ovat hengitysvaikeudet, yskä, liikuntahaluttomuus, pyörtyminen, painonlasku, vatsan turvotus ja lisääntynyt juominen. Joskus sairauden ensimmäinen oire on rytmihäiriöperäinen äkkikuolema. Tutkimuksissa voidaan havaita rytmihäiriöitä, sydämen sivuääni tai sydämen laajentumista. Diagnoosi perustuu pääasiassa sydämen ultraäänitutkimukseen ja sydänfilmiin. Hoidossa käytetään sydämen vajaatoiminnan lääkkeitä, mutta taudin etenemistä ei voida pysäyttää.

## Yleisyys
Dilatoiva kardiomyopatia on erityisen yleinen tietyillä koiraroduilla, kuten boksereilla, dobermanneilla, newfoundlandinkoirilla ja irlanninsusikoirilla. Sairautta tavataan erityisesti suurilla koiraroduilla, joissa perinnöllinen alttius on merkittävä.

## Katso myös

* Koiran myksomaattinen mitraaliläpän rappeuma
* Kardiomyopatia (ihmisellä)

## Lähteet
Imphy

**Imphy** on kunta Ranskassa Nièvren departementissa Burgundi-Franche-Comtén alueella. Se sijaitsee Loirejoen varrella, noin 12 kilometriä Neversin kaupungista kaakkoon.

Kaupungilla on pitkä historia. Vanhin historiallinen asiakirja missä Imphy mainitaan, on kuningas Kaarle Paksun asiakirja vuodelta 887. Imphy on teollisuuskaupunki, missä uskotaan olleen takomo jo vuonna 1587. 1600-luvulta lähtien Imphyn tehtaalla on keskitytty tutkimukseen ja uusiin tuotantotekniikoihin. Uusia työpajoja perustettiin ja laajennettiin vuoteen 1859 asti. Vuonna 1860 jouduttiin lopettamaan suurten metallilevyjen tuotanto Imphyn tehtaalla, koska Ranskan ja Englannin välinen kauppasopimus asetti näille tuotteille epäedulliset ehdot noin kymmeneksi vuodeksi.

Imphyn tehdas avattiin uudelleen vuonna 1862. Tuolloin aloitettiin käyttämään uutta Bessemer-konvertteria teräksen massatuotantoon. Nämä teräsvalut olivat yksi aikansa päätoimialoista, ja niillä valettiin muun muassa Eiffel-tornin 16 teräslohkoa. 1900-luvulle tultaessa tehdas siirsi painopisteensä erikoisterästen tuotantoon. Nykyään tehdas on edelläkävijä teknologisessa kehityksessä, joita ovat avaruustutkimus, magneettiset seokset, komposiittimateriaalit ja erikoisruostumattomat teräkset.

## Tunnettuja kuntalaisia
*Hubert Bourdot (1861-1937), pappi ja mykologi.

## Lähteet

## Aiheesta muualla
Singa

**Singa** on suomalainen digitaalinen karaokepalvelu, jonka kotipaikka on Helsinki. Yhtiö tarjoaa karaokepalvelun sekä kotikäyttöön kuluttajille että ammattikäyttöön ravintoloille ja muille karaokepaikoille.

## Historia
Singa aloitti toimintansa vuonna 2015. Yhtiön toimitusjohtaja ja yksi perustajista on Atte Hujanen, joka tunnetaan myös kasvuyritystapahtuma Slushin yhtenä perustajana.

Vuonna 2017 Singa keräsi 1,75 miljoonan euron siemenrahoituksen, jota johti brittiläinen pääomasijoitusyhtiö Initial Capital. Mukana olivat myös Tamares Holdings, Superhero Capital, Reaktor Ventures ja Tekes.

Vuonna 2025 Singa solmi lisenssisopimuksen Warner Music Groupin kanssa, minkä myötä palveluun lisättiin artistien alkuperäisiä äänitteitä. Samana vuonna yhtiö teki yhteistyösopimuksen Merlinin kanssa, joka edustaa noin 15 prosenttia maailman musiikista itsenäisten levy-yhtiöiden kautta.

Vuonna 2026 Fast Company nimesi Singan yhdeksi vuoden kymmenestä innovatiivisimmista musiikkiyrityksestä.

Singa Oy:n liikevaihto vuonna 2024 oli 5,9 miljoonaa euroa ja liiketappio 700 000 euroa.

## Palvelu
Singa toimii 2 000 karaokepaikassa 34 maassa, ja sillä on yli 2 miljoonaa rekisteröitynyttä käyttäjää. Palvelu on saatavilla tietokoneen selaimessa, iOS- ja Android-sovelluksina sekä Apple TV ja Android TV -sovelluksina.

## Lähteet
Villa Åke Gartz

**Villa Åke Gartz** on Siuntiossa, Uudellamaalla sijaitseva huvila, jonka on suunnitellut arkkitehti Alvar Aalto. Rakennus suunniteltiin vuosina 1944–1945 entiselle ministerille ja Ahlström Oy:n varajohtajalle, vuorineuvos Åke Gartzille, yhtiön kustannuksella.

## Historia ja arkkitehtuuri
Huvilan runkona toimi Evitskogin kylässä Siuntion puolella rajaa sijainnut vanha kansakoulu. Aalto ei tyytynyt pelkästään kunnostamaan vanhaa koulua, vaan hän muutti sen luonteen täysin. Aalto lisäsi rakennukseen kokonaan uuden siiven. Tämä loi rakennukselle suojaisan sisäpihan, mikä oli arkkitehdille ominainen tapa jäsentää tilaa. Entinen institutionaalisen luonteen omannut rakennus muutettiin kodikkaaksi yksityisasunnoksi käyttämällä puurimoitusta, luonnonmukaisia orgaanisia muotoja ja suuria ikkunapintoja. Vanhan koulun korkeat luokkahuoneet muutettiin edustavaksi salongiksi. Tämä selittää, miksi Villa Gartzissa on huomattavasti korkeammat huoneet kuin monissa muissa aikakaudelle tyypillisissä yksityistaloissa.

### Materiaalit ja maisema
Aalto käytti erilaisia materiaaleja ja tekniikoita saadakseen vanhan koulurakennuksen korkean ja laatikkomaisen muodon osaksi Siuntion kallioista maastoa. Rakennuksessa korostettiin raskasta, rustiikkista luonnonkiviperustusta, joka ankkuroi talon visuaalisesti maahan. Käyttämällä vaakasuuntaista ulkovuorausta ja pidentämällä räystäitä Aalto rikkoi rakennuksen alkuperäisen pystysuoran linjan. Lopputuloksena rakennus vaikuttaa korkean laitoksen sijaan matalalta ja levittäytyvältä huvilalta. Sisäänkäynti uudistettiin kutsuvammaksi luonnollislla puupylväillä ja katoksilla. Alkuperäiset pienet ikkunat korvattiin laajoilla ikkunapinnoilla tai ikkunaryhmillä, jotka korostivat horisontaalisuutta ja toivat sisään runsaasti valoa.

### Sisustus
Vaikka Gartz itse osallistui huonejaon suunnitteluun, huvilan takka on puhtaasti Aallon käsialaa. Vuosien 1944–1945 asuintaloille tyypillisesti takka on valkoiseksi rapattu, veistoksellinen muoto, joka luo kontrastin vanhan koulun tummalle puurakenteelle. Aalto käytti sisätiloissa myös tasoeroja ja vaihtelevia kattokorkeuksia määrittelemään tiloja ilman raskaita väliseiniä.

## Merkitys arkkitehtuurissa
Villa Åke Gartz on erinomainen esimerkki Suomen jälleenrakennuskauden arkkitehtuurista. Sodan jälkeisen niukkuuden vuoksi arkkitehtien oli oltava kekseliäitä; monumenttien sijaan keskityttiin muuntamaan olemassa olevaa.

Luonnonkiven käyttö on Aallon 1940-luvun puolivälin tyylin tavaramerkki, jota nähdään myös muun muassa Villa Maireassa ja Aallon omassa Muuratsalon koetalossa.

## Lähteet
Ala-Bukan piiri

**Ala-Bukan piiri** () on hallintopiiri Žalal-Abadin alueella Kirgisiassa. Sen keskus on Ala-Bukan kylä. Piirin pinta-ala on 3&nbsp;000 neliökilometriä. Siellä oli arviolta 120&nbsp;254 asukasta vuonna 2025.

Ala-Bukan piiri rajoittuu pohjoisessa Tšatkalin ja koillisessa Aksyn piireihin ja muissa ilmansuunnissa Uzbekistanin Namanganin alueeseen. Tšatkalin piirin alue työntyy syvälle sen keskiosaan. Piiri käsittää Tšatkalvuorten kaakkoisrinteet ja reuna-alueen. Hyötykaivannaisiin kuuluvat kulta, kupari, antimoni ja muut värimetallit sekä rakennusaineet.

Seudulla vallitsee kuiva mannerilmasto. Keskilämpötila on vuorten juurella tammikuussa –10 ja heinäkuussa –30 astetta. Vuotuinen sademäärä on 300–400 ja vuorilla jopa 600 millimetriä. Jokia ovat Ala-Buka, Tšanatš-Sai, Terek-Sai, Sumsar ja Kasan-Sai. Niiden vesi käytetään maatalouden keinokasteluuun. Kasan-Saille on rakennettu tekojärvi. Vuorten rinteillä kasvaa kuusia, katajia ja hedelmäpuita.

Vuonna 1937 perustettuun piiriin kuuluvat Airy-Tamin, Ala-Bukan, Baltagulovin ja Yntymakin maalaiskunnat, joissa on yhteensä 42 kylää. Suurin osa väestöstä asuu tasangolla ja jokien varsilla. Vuoden 2009 väestönlaskennan mukaan asukkaista 61,9 prosenttia on kirgiisejä, 33,2 prosenttia uzbekkeja ja 4,7 prosenttia tadžikkeja.

Ala-Bukasta on maantieyhteydet Kerbeniin, Tšatkalin piiriin ja Uzbekistanin Kosonsoyhin. Asukkaiden pääelinkeinot ovat maanviljely ja karjanhoito. Tärkeimmät viljelykasvit ovat vilja, tupakka, öljykasvit, vihannekset ja hedelmät. Tuotantoeläimiä ovat naudat, lampaat, vuohet, hevoset ja siipikarja. Teollisuutta edustaa kaivostoiminta, tupakan jalostus sekä rakennustarvikkeiden ja elintarvikkeiden tuotanto.

Historiallisiin kohteisiin kuuluvat Šah-Fazilin mausoleumit.

## Lähteet

## Aiheesta muualla
* Piirin sivusto
MVP MMA 1: Rousey vs. Carano

**MVP MMA 1: Rousey vs. Carano** on vapaaottelutapahtuma, joka järjestetään 17. toukokuuta 2026 Inglewoodissa. Tapahtuman pääottelussa nähdään Ronda Rouseyn ja Gina Caranon välinen ottelu. Somevaikuttaja ja nyrkkeilijä Jake Paul toimii tapahtuman promoottorina. Tapahtuma striimataan Netflixissä, ja se on Netflixin ensimmäinen live-MMA-tapahtuma.

## Tulokset

## Lähteet
Takakäden suora

**Takakäden suora** on kamppailulajeissa käytetty lyönti. Se tehdään takakädellä ja sillä pyritään osumaan vastustajan päähän. Lyönti toimii voimalyöntinä, koska sen voima koostuu koko kehonpainosta. Se luokitellaan yhdeksi nyrkkeilyn tärkeimmistä lyönneistä.

## Tekniikka
Takakäden suora lähtee leualta ja kulkee suorassa linjassa kohteen suuntaan. Lyönnin aikana on tärkeää siirtää paino etujalalle ja kääntää ylävartaloa, jotta lyöntiin saataisiin mahdollisimman paljon voimaa. Kun lyönti osuu, tulisi nyrkki palauttaa mahdollisimman nopeasti takaisin suojaukseen, jotta vastustajan olisi vaikeampi tehdä vastaisku. Leuka tulee pitää kiinni rinnassa koko tekniikan ajan.

Lyönti toimii parhaiten, kun sitä ennen heittää etukäden suoran.

## Puolustaminen
Takakäden suoran voi puolustaa esimerkiksi väistöllä, torjunnalla tai suojauksella.

Yleinen vastaisku takakäden suoraa vastaan on väistö etuviistoon lyönnin ulkopuolelle ja yläkoukku päähän.

## Lähteet
Jöötti

**Jöötti ry** on turkulaisten kuvanveistäjien vuonna 1990 perustama yhdistys ja taiteilijayhteisö, joka ylläpitää pronssivalimoa ja edistää pronssivalutekniikan käyttöä kuvanveistossa.

## Historia
Jöötti ry perustettiin vuonna 1990, kun Turussa ei ollut käytettävissä taiteilijoille tarkoitettua pronssivalimoa.  

Yhdistyksen perustajajäseniä olivat kuvanveistäjät Sinikka Mäki-Lertola, Erik Mäkinen, Maarit Nissilä ja Hasan Fuat Sari.  

Valimo toimi aluksi Jokikadulla Turussa lähes kahden vuosikymmenen ajan, minkä jälkeen toiminta siirtyi Pääskyvuoren kasarmialueelle.

## Toiminta
Jöötti ry ylläpitää Pääskyvuoressa sijaitsevaa taidevalimoa, jossa kuvanveistäjät voivat itsenäisesti valmistaa teoksiaan pronssiin.  

Valimossa toteutetaan teoksia niin sanotulla *cire perdue* -menetelmällä sekä muilla metallintyöstötekniikoilla.  

Yhdistys järjestää myös kursseja, esittelyjä ja näyttelyitä sekä toimii taiteilijoiden yhteisönä.

## Merkitys
Jöötti ry:tä on kuvattu merkittäväksi ja poikkeukselliseksi toimijaksi turkulaisella taidekentällä.  

Yhdistyksen ylläpitämä valimo on harvinainen, sillä se on taiteilijoiden itse hallinnoima ja mahdollistaa pronssivalun koko prosessin toteuttamisen omatoimisesti.  Valimo on ollut tärkeä erityisesti siksi, että Turun seudulla ei ole muuta vastaavaa taidevalimoa.

## Toiminnan luonne
Jöötti ry:n toiminta perustuu ammattikuvanveistäjien yhteistyöhön. Jäseniksi hyväksytään vain pronssivalutekniikan hallitsevia taiteilijoita.  

Valutyöskentely tapahtuu osittain yhteisöllisesti, sillä osa työvaiheista edellyttää usean henkilön samanaikaista työpanosta.

Yhdistyksen toiminta yhdistää käsityöperinteen, teknisen osaamisen ja nykykuvanveiston käytännöt.

## Näyttelytoiminta
Jöötti ry on järjestänyt ja osallistunut näyttelyihin Suomessa ja ulkomailla.  

Yhdistyksen toimintaan kuuluu myös yhteisnäyttelyitä, joissa esitellään jäsenten teoksia.  

Yhdistyksen 20-vuotisjuhlan kunniaksi järjestettiin laaja näyttely Turussa.

## Lähteet


## Aiheesta muualla
* Yhdistyksen verkkosivut
Kuparitornikotilo

**Kuparitornikotilo** (*Faunus ater*) on kotiloihin kuuluva nilviäislaji. Lajia tavataan makeista ja murtovesistä Kaakkois-Aasiasta ja Australiasta.

## Koko ja ulkonäkö
Kuparitornikotilo voi kasvaa 4–8 cm pitkäksi. Lajin kuono on pitkänomainen, tornimainen ja kärkeään kohti suippeneva. Kuoressa on pulleahkoja kierteitä, joiden kieresuunta on myötäpäivään. Kierteen heikentyvät usein kotilon kasvaessa ja monien täysikasvuisten yksilöiden kuori on hoikka. Kuparitornikotilon kuoren väri vaihtelee mustasta punaruskeaan. Lajin jalka ja mantteli ovat vaihtelevasti hyvin tummasta keltaiseen ja siinä on usein tummia pilkkuja. Lajin kuono on leveä ja päässä on raidallinen tuntosarvipari.

## Levinneisyys ja elintavat
Kuparitornikotiloa tavataan Malesiasta Filippiineille ulottuvalta alueelta ja lisäksi Sri Lankasta ja Australian pohjoisosista. Laji elää jokien ja lampien lisäksi jokisuistojen murtovesissä ja se todennäköisesti vaalii murtovettä munien kehittymiseen. Kuparitornikotilo elää niin muta. hikka- kuin kivikkopohjillakin ja syö leviä sekä orgaanista ainesta.

Kuparitornikotiloa voidaan pitää akvaarioissa. Sitä käytetään myös ravintona.

## Lähteet
Luettelo Dead by Daylight -hahmoista

Tämä on **luettelo pelin [[Dead by Daylight]] hahmoista**.

Osa päähahmoista voi vaihtaa pelissä identieettiään, jos hahmolle on myynnissä erikseen ostettavia asuja jotka vaihtavat identiteetin.Tällaisen asun vaihtaminen muuttaa pelattavaa hahmoa, mutta asu ostetaan erilliselle päähahmolle. Asujen kautta saatavat identiteetit on lueteltu erillisessä osiossa "Sivuhahmot", ja jokaisesta on mainittu, mille päähenkilölle asu kuuluu. 

Lähes kaikki hahmot tulee avata pelissä joko pelivaluutalla tai oikealla rahalla. Lisenssihahmot ovat saatavilla vain oikealla rahalla.

## Pelattavat tappajat

### Alkuperäistappajat
Nämä ovat pelin Dead by Daylight omia hahmoja, joilla voi pelata pelissä.

### Lisenssitappajat
Nämä ovat pelattavissa olevia hahmoja, jotka on yhteistyön kautta tuotu peliin eri brändistä. 

### Tappajien sivuhahmot
Sivuhahmo on ostettava asu, joka muuttaa päähahmon identiteetin. Sivuhahmolla pelatessa voima, lisäosat ja ominaisuudet toimivat samalla tavalla kuin päähahmolla. Vain ulkonäkö sekä hahmon identiteetti muuttuu asua käytettäessä. 

1 Attack on Titan Collection on poistunut myynnistä 2023 eikä hahmoja voi enää ostaa. Hahmoilla voi yhä pelata, jos ne on hankkinut ennen poistamista. 

## Pelattavat selviytyjät

### Selviytyjien päähahmot
Nämä ovat pelin Dead by Daylight omia hahmoja, joilla voi pelata pelissä. 

1 Hahmo Laurie Strode poistui myynnistä tammikuussa 2026, hahmon sai kuitenkin pitää ja sillä pystyy yhä pelata jos hahmon on hankkinut ennen poistoa. 

2 Hahmot Nancy Wheeler ja Steve Harrington julkaistiin peliin 2019, mutta ne poistuivat myynnistä marraskuussa 2021, hahmot sai kuitenkin pitää ja niillä pystyi yhä pelata, jos hahmot oli hankkinut ennen poistoa. Vuonna 2023 hahmot kuitenkin palasivat takaisin myyntiin kaikkien saataville 

### Selviytyjien sivuhahmot
Sivuhahmo on ostettava asu, joka muuttaa päähahmon identiteetin. Asu ostetaan päähahmolle. 

1 Attack on Titan Collection on poistunut myynnistä 2023 eikä hahmoja voi enää ostaa. Hahmoilla voi yhä pelata, jos ne on hankkinut ennen poistamista. 

## Lähteet
What Happens at Night

**What Happens at Night** on tuleva yhdysvaltalais-ranskalainen goottilainen psykologinen kauhuelokuva, jonka ohjaa Martin Scorsese. Se perustuu Patrick Cameronin samannimiseen romaaniin, jonka on sovittanut käsikirjoitukseksi Patrick Marber. Pääosia esittävät Leonardo DiCaprio, Jennifer Lawrence, Mads Mikkelsen, Patricia Clarkson ja Jared Harris.

Elokuvan keskiössä on yhdysvaltalainen pariskunta (DiCaprio ja Lawrence), jotka matkaavat Eurooppaan adoptoimaan vauvaa. He kuitenkin joutuvat kohtaamaan omituisia hahmoja, jotka saavat heidät kyseenalaistamaan toisensa ja liittonsa.

Elokuvan kuvaukset alkoivat Tšekissä 24. helmikuuta 2026.

## Näyttelijät

## Lähteet

## Aiheesta muualla
*
Niko Aikonen

**Niko Aikonen** (s. 8. syyskuuta 1997) on suomalainen vapaaottelija, joka ottelee singaporelaisessa ONE Championship -organisaatiossa. Aikosen painoluokka on kevytsarja.

## Ammattilaisottelut

## Lähteet
Nookenin piiri

**Nookenin piiri** () on hallintopiiri Žalal-Abadin alueella Kirgisiassa. Sen keskus on Masyn kylä. Piirin pinta-ala on 2&nbsp;500 neliökilometriä. Siellä oli arviolta 174&nbsp;479 asukasta vuonna 2025.

Nookenin piiri rajoittuu lännessä Aksyn piiriin ja Taš-Kömürin kaupunkiin, pohjoisessa Toktogulin ja idässä Bazar-Korgonin piireihin sekä etelässä Uzbekistanin Andijonin ja Namanganin alueisiin. Sen keskellä sijaitsee erillinen Mailuu-Suun kaupunki. Piiri käsittää Fergananlaakson pohjoisreunan, Alaš-Too ja Babaš-Atavuorten etelärinteet sekä niiden juurella sijaitsevat tasangot. Tasankojen korkeus on 600–800 metriä merenpinnasta. Korkein kohta Babaš-Atavuorilla on 4&nbsp;486 metriä. Vuoristoa halkovat Naryn- ja Mailu-Suujokien laaksot. Hyötykaivannaisiin kuuluvat öljy, maakaasu, rakennusaineet ja kivennäisvesi.

Seudulla vallitsee leudohko mannerilmasto. Talvet ovat leutoja ja kosteita ja kesät kuumia ja kuivia. Keskilämpötila on tammikuussa –1,4 ja heinäkuussa 27,5–28 astetta. Vuotuinen sademäärä on 450 ja vuorilla jopa 1&nbsp;000 millimetriä. Suurimmat joet ovat Alaš-Sai, Mailuu-Suu ja Šaidan-Sai. Luonnonvarainen kasvillisuus on korkeusvyöhykeittäin kuivaa aroa, pähkinä-, hedelmäpuu- ja katajametsiä sekä alppiniittyjä.

Vuonna 1935 perustetun hallintoalueen nimenä oli vuoteen 1992 saakka Leninin piiri. Siihen kuuluvat Kotškor-Atan ja Šamalduu-Sain kaupungit sekä Alijevin, Bürgöndü-Dostukin, Mombekovin ja Sadyrbajevin maalaiskunnat, joissa on yhteensä 58 kylää. Kaupunkiväestön osuus on 17,8 prosenttia. Vuoden 2009 väestönlaskennan mukaan asukkaista 69,4 prosenttia on kirgiisejä, 27,9 prosenttia uzbekkeja ja 1,0 prosenttia uiguureja.

Piirin kautta kulkee Biškekin ja Ošin välinen maantie, josta on yhteydet Mailuu-Suuhun ja Andijoniin. Uchqoʻrgʻonista johtaa rautatie Taš-Kömüriin. Asukkaiden pääelinkeino on maatalous, joka on keskittynyt puuvillan, viljan ja tupakan viljelyyn. Lisäksi viljellään perunaa, vihanneksia ja meloneja sekä harjoitetaan karjanhoitoa (lähinnä lampaita ja nautoja). Piirissä toimii öljy-yhtiö Kyrgyzneftgaz, posliini- ja tiilitehtaat sekä elintarvike- ja puuvillateollisuutta.

## Lähteet
Kotškor-Ata

**Kotškor-Ata** () on kaupunki Žalal-Abadin alueen Nookenin piirissä Kirgisiassa. Se sijaitsee Babaš-Atavuorten juurella 56 kilometriä alueen pääkaupungista Manasista länteen. Kaupungin pinta-ala on 7,54 neliökilometriä. Siellä oli arviolta 18&nbsp;980 asukasta vuonna 2025.

Kotškor-Atan taajama on syntynyt vuonna 1952 öljy- ja kaasuesiintymän hyödyntämisen yhteydessä. Siitä tuli kaupunki vuonna 2003. Kaupungissa toimii öljy- ja kaasuyhtiö Kyrgyznefgaz sekä rakennustarviketeollisuutta.

## Lähteet

## Aiheesta muualla
* Kaupungin sivusto
Kyynärniveldysplasia

**Kyynärniveldysplasia** on koirien yleinen kasvuhäiriö, joka vaikuttaa kyynärnivelen rakenteeseen ja toimintaan. Sairaus on perinnöllinen ja eri koirarotujen välillä on merkittäviä eroja kyynärniveldysplasian yleisyydessä.

## Sairauden mekaniikka
Kyynärniveldysplasian taustalla on nivelrakenteiden kehityshäiriöitä, jotka johtavat nivelpintojen epätasapainoon ja kuormituksen epätasaisuuteen. Sairaudessa esiintyy usein yhtä tai useampaa seuraavista muutoksista: varislisäkkeen sisemmän osan sairaus, olkaluun nivelnastan sisemmän osan osteokondroosi ja kiinnittymätön kyynärpään uloke. Kyynärnivelen inkongruenssi voi olla näiden muutosten takana. Nämä kasvuhäiriöt voivat esiintyä erikseen tai yhdessä ja johtavat usein nivelrikkoon ja ontumiseen.

## Hoito ja ennuste
Oireet alkavat yleensä hyvin nuorena, noin puolen vuoden iässä. Tyypillisin oire on ontuminen. Kyynärniveldysplasian diagnosointi perustuu ensisijaisesti röntgenkuvantamiseen, mutta tarvittaessa voidaan käyttää myös edistyneempiä tutkimusmenetelmiä, kuten tietokonetomografiaa, magneettikuvausta tai tähystystä. Lievemmissä tapauksissa käytetään vain oireenmukaista hoitoa, esimerkiksi kipulääkitystä. Myös painonpudotus ja sopiva liikunta ovat osa hoitoa. Vaikeammissa tapauksessa voidaan päätyä kirurgisiin toimenpiteisiin asti, joilla pyritään poistamaan luiden irtopalat tai parantamaan nivelen yhteensopivuutta. Ennuste riippuu kasvuhäiriön laajuudesta. Lievissä tapauksissa koira voi elää lähes oireettomana, mutta vaikeammissa tapauksissa nivelrikko voi johtaa pysyvään ontumiseen ja toimintakyvyn laskuun.

## Yleisyys
Kyynärniveldysplasia on erityisesti suurikokoisten ja nopeasti kasvavien koirarotujen yleinen vaiva. Sairaus on perinnöllinen ja sen esiintymiseen vaikuttaa useita eri geenejä. Sairautta esiintyy erityisesti muun muassa seuraavilla koiraroduilla: chow chow, rottweiler, berninpaimenkoira, newfoundlandinkoira ja saksanpaimenkoira. 

Suomen Kennelliitto tutkii jalostuskoirien perinnöllisiä kyynärnivelen kasvuhäiriöitä röntgenkuvauksen avulla. Käytössä on seuraava arvosteluasteikko:

* Ei muutoksia: arvosana 0. Kyynärnivel on normaali.
* Lieviä muutoksia: arvosana on 1. Lievät nivelrikkomuutokset yleensä ensiksi kyynärpään ulokkeen yläpinnassa (2 mm vahvuuteen saakka) tai lievästi lisääntynyttä luun tiiviyttä varislisäkkeen kantaosassa.
* Kohtalaisia muutoksia: arvosana 2. Edellä mainittuja muutoksia 5 mm saakka tai selkeästi lisääntynyttä luun tiiviyttä varislisäkkeen kantaosassa tai muita kyynärniveldysplasiaan viittaavia muutoksia tai kohtalaista nivelen epämuotoisuutta.
* Voimakkaita muutoksia: arvosana 3. Edellisen ylittävät nivelrikkomuutokset tai voimakas nivelen epämuotoisuus. Todettavissa oleva kyynärniveldysplasia: kiinnittymätön kyynärpään uloke, sisemmän varislisäkkeen sairaus tai osteokondroosi.
Kyynärnivelkuvaus on hyvin yleinen osa monien rotujen PEVISA-ohjelmia.

## Katso myös
* Lonkkaniveldysplasia
* Patellaluksaatio
* Kyynärnivelen inkongruenssi
* Välimuotoinen lanne-ristinikama
* Koiran välilevytyrä
* Koiran osteokondroosi
* Koiran eturistisidevaurio

## Lähteet
JS2A:n metroasema

**JS2A** on rakenteilla oleva, toistaiseksi nimeämätön asema Singaporen Mass Rapid Transit -metrojärjestelmän Jurong Region Linella (JRL), joka on tarkoitus avata 2030-luvun puolivälissä. Aseman rakentamisesta ilmoitettiin 4. maaliskuuta 2026. Asema tulee sijaitsemaan lähellä Forest Driven ja Tengah Wayn risteystä Forest Hillin alueella Tengahissa.

## Historia
6. maaliskuuta 2026 Land Transport Authority (LTA) ilmoitti, että JS2A:n asema rakennetaan Jurong Region Linelle Tengah’n ja Choa Chu Kang Westin asemien välille.

## Lähteet
Vaginamuseo

**Vaginamuseo** () on Lontoossa sijaitseva museo, joka käsittelee naisen lisääntymiselimistöä. Museo on auki ke–la. Sisäänpääsymaksua ei virallisesti peritä, mutta museo suosittelee vapaaehtoista lahjoitusta.

Museo sai alkunsa vuonna 2017, kun sen perustaja ja johtaja Florence Schechter kuuli, että Islannissa on peniksiin keskittyvä museo kun taas vastaavaa vaginoita käsittelevää museota ollut missään. Aluksi museo toimi pop up -periaatteella, mutta sai ensimmäiset pysyvät tilat vuonna 2019 kerättyään 50&nbsp;000 puntaa joukkorahoituksen kautta. Vaginamuseo on määritellyt tehtäväkseen muun muassa poistaa naisen lisääntymiselimistöön liittyviä stigmoja sekä valistaa kävijöitä gynekologiasta ja terveydestä.

Vuonna 2023 museo avasi uusissa tiloissa sen jälkeen, kun vuokrasopimus vanhoissa päättyi. Varat uusiin tiloihin hankittiin tälläkin kertaa joukkorahoituksella, joka tuotti yli 85&nbsp;000 puntaa. 

Itse museotoiminnan lisäksi Vaginamuseo järjestää työpajoja sekä pyörittää kirjakerhoa.

## Lähteet
Šamalduu-Sai

**Šamalduu-Sai** () on kaupunki Žalal-Abadin alueen Nookenin piirissä Kirgisiassa. Se sijaitsee Narynjoen varrella sata kilometriä alueen pääkaupungista Manasista länteen. Kaupungissa oli arviolta 12&nbsp;114 asukasta vuonna 2025.

Šamalduu-Sai on perustettu Ütš-Korgonin vesivoimalaitoksen rakentajien asutukseksi vuonna 1956. Se oli Taš-Kömürin kaupunkiin kuulunut kaupunkimainen taajama vuosina 1957–2009 ja sen jälkeen kaupunginosa. Šamalduu-Saista tuli kaupunki vuonna 2024.

Kaupungin kautta kulkee Biškekin ja Ošin välinen maantie. Siellä on energia-, rakennustarvike- ja elintarviketeollisuutta.

## Lähteet
Spiller

**Spiller** voi tarkoittaa:

* Letícia Spiller (s. 1973), brasilialainen näyttelijä
* Ljerko Spiller (1908–2008), kroatialainen muusikko
* Spiller, italialainen DJ.
Mailuu-Suu

**Mailuu-Suu** () on piiritasoinen kaupunki Žalal-Abadin alueella Kirgisiassa. Se sijaitsee Babaš-Atavuorten juurella Mailuu-Suujoen varrella 118 kilometriä alueen pääkaupungista Manasista luoteeseen. Nookenin piirin ympäröimän kaupungin pinta-ala on 120,25 neliökilometriä. Siellä oli arviolta 27&nbsp;031 asukasta vuonna 2025.

Vuonna 1956 perustetun kaupungin nimenä oli vuoteen 1992 saakka Maily-Sai ja myöhemmin Mailysuu. Vuoden 2009 väestönlaskennan mukaan sen asukkaista 76,0 prosenttia oli kirgiisejä, 10,4 prosenttia venäläisiä, 7,4 prosenttia uzbekkeja ja 3,8 prosenttia tataareja.

Paikkakunnalla louhittiin vuosina 1946–1968 uraania, ja siellä käsiteltiin myös Euroopasta ja Kiinasta tuotua malmia. Yli 10&nbsp;000 uraanitonnin tuotannosta on jäljellä kolme miljoonaa (toisen tiedon mukaan 1,96 miljoonaa) kuutiometriä radioaktiivista jätettä, joka uhkaa saastuttaa tiheään asutun Fergananlaakson juomaveden. Vuonna 1958 jätevaraston pato murtui sateiden ja maanjäristysten seurauksena, ja Mailuu-Suujokeen huuhtoutui yli 400&nbsp;000 kuutiometriä jätettä. Jokea uhkaavia maanvyöryjä on tapahtunut myöhemmin useita kertoja. Tutkimuksissa on todettu kohonneita radioaktiivisten aineiden pitoisuuksia, ja kaupungin asukkaat sairastavat tavallista useammin syöpää.

Kaivostoiminnan päättyessä kaupunkiin avattiin vuonna 1967 sähkölampputehdas, joka tuotti parhaimmillaan miljardi hehkulamppua vuodessa. Hehkulamppujen kysynnän vähennyttyä kaupungin tärkein tuotantolaitos on vararikon partaalla ja suurin osa asukkaista on hakeutunut töihin muualle. Erään arvion mukaan Mailuu-Suussa asuu vakituisesti alle 10&nbsp;000 ihmistä.

## Lähteet
Mauri Airila

**Mauri Johannes Airila** (s. 18. helmikuuta 1948 Rääkkylä) on suomalainen koneensuunnitteluopin emeritusprofessori.

Mauri Airila syntyi opettajien Soini Ilmari Airila ja Saimi Kauhanen perheeseen. Hän avioitui Eeva Vanhasen kanssa 1973. Airila tuli ylioppilaaksi Meilahden yhteiskoulusta 1966 ja valmistui Teknillisestä korkeakoulusta diplomi-insinööriksi 1970 ja tekniikan lisensiaatiksi 1974 ja väitteli siellä tekniikan tohtoriksi 1980.  Valtiotieteen kandidaatin tutkinnon hän suoritti Helsingin yliopistossa 1972.

Airila oli Helsingin kaupungin liikennelaitoksen suunnittelija 1970–1971 ja Korpivaara Oy Hydor -yhtiössä suunnittelupäällikkö 1972–1974, teknillinen johtaja 1975–1978 ja kehitysjohtaja 1979–1981. Teknillisessä korkeakoulussa, sittemmin Aalto-yliopisto, hän oli koneensunnitteluopin apulaisprofessori 1981–1993 ja professori vuodesta 1993. Hän toimi myös Teknillisen korkeakoulun vararehtorina 2000–2005. Airilalla on lisäksi ollut useita asiantuntija ja luottamustehtäviä. Hän on sekä julkaissut tutkimuksia että kirjoittanut tietoteoksia yksin ja yhdessä muiden kanssa. 

## Lähteet
Koiran Addisonin tauti

**Koiran Addisonin tauti** tarkoittaa primaaria lisämunuaiskuoren vajaatoimintaa. Sairaus on koirilla melko harvinainen, mutta esiintyvyys on korkeampi tietyillä koiraroduilla. Addisonin tautia esiintyy myös ihmisillä.

## Sairauden mekaniikka
Koiran Addisonin tauti johtuu useimmiten lisämunuaisen tulehduksesta ja sitä seuraavasta lisämunuaiskuoren surkastumisesta, jolloin koiran elimistö ei pysty tuottamaan riittävästi kortikosteroidihormoneja. Vajaatoiminta voi myös syntyä kasvainten seurauksena. Lisäksi Addisonin tauti voi olla myös esimerkiksi Cushingin taudin hoidon aiheuttama tai liittyä glukokortikoidilääkityksen äkilliseen lopetukseen. Sairaus on usein autoimmuuniperäinen.

## Oireet ja hoito
Addisonin taudin oireet voivat olla epäspesifejä, kuten väsymystä, ruokahaluttomuutta, oksentelua ja ripulia. Addisonin kriisi voi olla hengenvaarallinen. Diagnoosi perustuu laboratoriotutkimuksiin, kuten kortisolin mittaamiseen verenkuvasta. Myös muut sairaudet voivat aiheuttaa poikkeavia kortisolipitoisuuksia verenkuvassa, joten tarkempi diagnoosi saadaan ACTH-stimulaatiokokeesta. Hoitona käytetään elinikäistä glukokortikoidi hormonikorvaushoitoa. Hoidon ennuste on yleensä hyvä, mutta tutkimuksen mukaan sairastuneiden koirien kuolleisuus on silti korkeampi kuin terveillä koirilla.

## Yleisyys
Koirilla sairauden esiintyvyydeksi on arvioitu noin yksi promille. Tietyillä koiraroduilla esiintyvyys on kuitenkin ollut noin prosentin luokkaa. Sairaus on todennäköisesti jossain määrin perinnöllinen. Addisonin taudille alttiita rotuja ovat muun muassa portugalinvesikoira, isovillakoira, partacollie, cairnterrieri ja cockerspanieli. 

## Katso myös

* Addisonin tauti ihmisellä
* Symmetrinen lupoidi onykodystrofia
* Sebaceous adenitis
* Koiran kilpirauhasen vajaatoiminta
* Koiran atopia
* Koiran krooninen tulehduksellinen suolistosairaus

## Lähteet

## Aiheesta muualla

* Koirien Addisonin tauti on autoimmuunisairaus | genetiikkaa eläinten terveydeksi
Mailo

**Mailo** (tunnetaan myös nimillä **Net-C** tai **NetCourrier**) on ranskalainen sähköpostipalvelu, jonka on luonut ja jota hallinnoi Mail Object. Yritys sijaitsee Saint-Maur-des-Fossésissa, Val-de-Marnen departementissa.

## Palvelut
Mailo tarjoaa verkkosähköpostin, synkronoinnin eri protokollien (kuten POP, IMAP, Exchange ActiveSync) välillä, kalenterin sekä tiedostotallennustilaa sekä työpöytä- että mobiilisovelluksissa. Mailo hyödyntää freemium-maksumallia ja tarjoaa myös verkkotunnuksia sekä verkkosivustojen ylläpitoa. Yritys ilmoittaa, että kaikki tiedot säilytetään Ranskassa sijaitsevilla palvelimilla.

## Historia
Pascal Voyat ja Philippe Lenoir perustivat vuonna 1998 Francemailin, ranskankielisen sähköpostipalvelun, jota saattoi käyttää internetin, Minitelin ja puhelimen välityksellä. Seuraavana vuonna palvelun nimeksi muutettiin FranceMel. Vuonna 1999 Lagardère Group osti palvelun ja nimesi sen NetCourrieriksi.

Vuonna 2007 alkuperäiset perustajat ostivat palvelun takaisin Mail Object -yrityksensä kautta.

Vuonna 2008 NetCourrier julkaisi Mail Object -teknologiaan perustuvan Web 2.0 -viestintäpalvelun. Vuonna 2010 se julkaisi lapsille ja perheille räätälöityjä palveluita.

Vuonna 2012 NetCourrier nimettiin Net-C:ksi. Net-C yhdisti verkkotunnukset net-c.com, netcourrier.com, netcmail.com, netc.eu, netc.fr, francemel.fr sekä muita osoitteita. Vuonna 2015 Net-C yhdisti itseensä myös Alinton kuluttajaviestintäpalvelut: lavache.com, emailasso.net, inmano.com ja brusseler.com.

Vuonna 2019 Net-C osti vapaan, avoimen lähdekoodin viestintäpalvelun Mailoo.org:n. Samalla Net-C nimettiin nykyiseen muotoonsa Mailo.

## Lähteet
Mailuu-Suu (joki)

**Mailuu-Suu** (, ) on Karadarjan sivujokeen Kara-Ünküriin laskeva joki Kirgisiassa ja Uzbekistanissa. Sen pituus on 87 (pisin alkujoki mukaan laskettuna 107) kilometriä, valuma-alueen laajuus 748 neliökilometriä ja keskimääräinen virtaus 8,75 kuutiometriä sekunnissa.

Mailuu-Suu saa alkunsa Babaš-Atavuorilta. Sen nimiä ovat yläjuoksulla Kerei ja Sary-Suu. Joki saa nimen Mailuu-Suu Davan-Saijoen suusta lähtien. Nimi perustuu sen vedessä esiintyvään maaöljyyn. Mailuu-Suu virtaa yläjuoksullaan syvissä ja jyrkkäreunaisissa rotkoissa. Keskijuoksulla laakso levenee ja alajuoksulla Fergananlaaksossa vesi jaetaan kastelukanaviiin.

Mailuu-Suu täyttyy sulamisvesistä ja on korkeimmillaan huhti-toukokuussa. Sen vettä käytetään maatalouden keinokasteluun. Joen varrella sijaitsevat Mailuu-Suun kaupunki ja Uzbekistanissa Izboskanin kylä. Jokilaaksossa on uraanin louhimisesta syntynyttä kaivosjätettä, joka uhkaa alueen ympäristöä.

## Lähteet
Nauryzbai Taganuly

**Nauryzbai Taganuly Ötpenov** (, ; 13. maaliskuuta 1977) on kazakstanilainen imaami, joka toimii Kazakstanin ylimuftina ja muslimien hengellisen hallinnon puheenjohtajana. Nauryzbai aloitti uskonnollisen opiskelunsa Taškentin al-Bukharin islamilaisessa instituutissa. Hän on myös muun muassa opiskellut uskontotieteitä Egyptissä. Nauryzbai on islamin tutkimuksen tohtori.

## Lähteet